input: KOMISIJOS ĮGYVENDINIMO SPRENDIMAS
  2012 m. lapkričio 16 d.
  kuriuo patvirtinamas šeštasis atnaujintas borealinio biogeografinio regiono Bendrijos svarbos teritorijų sąrašas
  (pranešta dokumentu Nr. C(2012) 8229)
  (2013/27/ES)
  EUROPOS KOMISIJA,
  atsižvelgdama į Sutartį dėl Europos Sąjungos veikimo,
  atsižvelgdama į 1992 m. gegužės 21 d. Tarybos direktyvą 92/43/EEB dėl natūralių buveinių ir laukinės faunos bei floros apsaugos (1), ypač į jos 4 straipsnio 2 dalies trečią pastraipą,
  kadangi:
  (1)
  Direktyvos 92/43/EEB 1 straipsnio c punkto iii papunktyje nurodytą borealinį biogeografinį regioną sudaro Sąjungos Suomijos ir Švedijos teritorijos dalys ir Sąjungos Estijos, Latvijos ir Lietuvos teritorijos, kaip nurodyta biogeografiniame žemėlapyje, kurį 2005 m. balandžio 20 d. patvirtino pagal tos direktyvos 20 straipsnį įsteigtas komitetas (toliau - Buveinių komitetas);
  (2)
  tęsiant 1995 m. pradėtą procesą būtina toliau plėsti tinklą „Natura 2000“, kuris yra labai svarbus Sąjungos biologinės įvairovės apsaugos elementas;
  (3)
  Komisijos sprendimais 2005/101/EB (2), 2008/24/EB (3), 2009/94/EB (4), 2010/46/ES (5), 2011/84/ES (6) ir Įgyvendinimo sprendimu 2012/11/ES (7) patvirtintas pradinis borealinio biogeografinio regiono Bendrijos svarbos teritorijų, apibrėžtų Direktyvoje 92/43/EEB, sąrašas ir penki atnaujinti sąrašai. Remdamasi Direktyvos 92/43/EEB 4 straipsnio 4 dalimi ir 6 straipsnio 1 dalimi, susijusi valstybė narė kuo greičiau, ne vėliau kaip per šešerius metus, teritorijoms, įtrauktoms į borealinio biogeografinio regiono Bendrijos svarbos teritorijų sąrašą, turi suteikti specialių saugomų teritorijų statusą ir nustatyti apsaugos prioritetus bei būtinas apsaugos priemones;
  (4)
  siekiant dinamiškai pritaikyti tinklą „Natura 2000“, Bendrijos svarbos teritorijų sąrašai yra peržiūrimi. Todėl būtina atnaujinti borealinio biogeografinio regiono Bendrijos svarbos teritorijų sąrašą;
  (5)
  viena, borealinio biogeografinio regiono Bendrijos svarbos teritorijų sąrašą būtina atnaujinti tam, kad būtų įtrauktos papildomos teritorijos, kurias valstybės narės nuo 2010 m. pasiūlė įtraukti kaip borealinio biogeografinio regiono Bendrijos svarbos teritorijas, apibrėžtas Direktyvos 92/43/EEB 1 straipsnyje. Dėl šių papildomų teritorijų Direktyvos 92/43/EEB 4 straipsnio 4 dalyje ir 6 straipsnio 1 dalyje numatyti įpareigojimai turėtų būti pradėti taikyti kuo anksčiau, ne vėliau kaip per šešerius metus nuo šio sprendimo priėmimo;
  (6)
  antra, borealinio biogeografinio regiono Bendrijos svarbos teritorijų sąrašą būtina atnaujinti tam, kad būtų atsižvelgta į visus su tomis teritorijomis susijusios informacijos pasikeitimus, apie kuriuos valstybės narės pranešė patvirtinus pradinį ir penkis atnaujintus Sąjungos sąrašus. Taigi atnaujintas borealinio biogeografinio regiono Bendrijos svarbos teritorijų sąrašas yra borealinio biogeografinio regiono Bendrijos svarbos teritorijų sąrašo konsoliduota versija. Reikėtų pabrėžti, kad kiekvienai šiame sprendime nurodytai teritorijai Direktyvos 92/43/EEB 4 straipsnio 4 dalyje ir 6 straipsnio 1 dalyje numatyti įpareigojimai turėtų būti pradėti taikyti kuo anksčiau, ne vėliau kaip per šešerius metus nuo tos dienos, kai patvirtinamas Bendrijos svarbos teritorijų sąrašas, į kurį ta teritorija įtraukiama pirmą kartą;
  (7)
  remdamosi Direktyvos 92/43/EEB 4 straipsnio 1 dalimi, nuo 2003 m. sausio mėn. iki 2011 m. spalio mėn. atitinkamos valstybės narės Komisijai perdavė siūlomų borealinio biogeografinio regiono Bendrijos svarbos teritorijų, apibrėžtų tos direktyvos 1 straipsnyje, sąrašus;
  (8)
  kartu su siūlomų teritorijų sąrašais buvo pateikta informacija apie kiekvieną teritoriją, naudojant 1996 m. gruodžio 18 d. Sprendime 97/266/EB dėl informacijos apie siūlomas „Natura 2000“ teritorijas formos (8) nustatytą formą;
  (9)
  tą informaciją sudaro atitinkamų valstybių narių perduotas teritorijos žemėlapis, teritorijos pavadinimas, vieta bei dydis ir teritorijos duomenys pagal Direktyvos 92/43/EEB III priede nurodytus kriterijus;
  (10)
  remiantis sąrašo projektu, kurį Komisija parengė tardamasi su kiekviena atitinkama valstybe nare ir kuriame taip pat nurodytos teritorijos, kuriose esama prioritetinių natūralių buveinių tipų arba prioritetinių augalų bei gyvūnų rūšių, reikėtų patvirtinti atnaujintą Bendrijos svarbos teritorijomis laikytinų borealinio biogeografinio regiono teritorijų sąrašą;
  (11)
  pagal Direktyvos 92/43/EEB 11 straipsnį vykdant stebėjimą, gaunama vis daugiau žinių apie natūralių buveinių tipus ir augalų bei gyvūnų rūšis ir jų paplitimą. Todėl Sąjungos mastu teritorijos įvertintos ir atrinktos remiantis išsamiausia šiuo metu turima informacija;
  (12)
  kai kurių valstybių narių pasiūlytų teritorijų nepakanka, kad būtų įvykdyti Direktyvos 92/43/EEB reikalavimai, taikomi tam tikriems buveinių tipams ir tam tikroms augalų bei gyvūnų rūšims. Todėl negalima teigti, kad tų tipų buveinių ir tų rūšių augalų bei gyvūnų tinklas „Natura 2000“ yra suformuotas. Atsižvelgiant į tai, kad vėluojama gauti informaciją ir susitarti su valstybėmis narėmis, būtina patvirtinti atnaujintą teritorijų sąrašą, kurį vėliau reikės peržiūrėti pagal Direktyvos 92/43/EEB 4 straipsnį;
  (13)
  atsižvelgiant į tai, kad vis dar nėra išsamių žinių apie kai kurių Direktyvos 92/43/EEB I priede nurodytų tipų natūralių buveinių ir II priede nurodytų rūšių augalų bei gyvūnų egzistavimą bei paplitimą, nederėtų daryti išvados, kad tinklas „Natura 2000“ suformuotas arba nesuformuotas. Prireikus šis sąrašas turėtų būti peržiūrėtas pagal Direktyvos 92/43/EEB 4 straipsnį;
  (14)
  siekiant aiškumo ir skaidrumo, Įgyvendinimo sprendimas 2012/11/ES turėtų būti panaikintas;
  (15)
  šiame sprendime numatytos priemonės atitinka Buveinių komiteto nuomonę,
  PRIĖMĖ ŠĮ SPRENDIMĄ:
  1 straipsnis
  Šio sprendimo priede pateikiamas Direktyvos 92/43/EEB 4 straipsnio 2 dalies trečiojoje pastraipoje numatytas šeštasis atnaujintas borealinio biogeografinio regiono Bendrijos svarbos teritorijų sąrašas.
  2 straipsnis
  Įgyvendinimo sprendimas 2012/11/ES panaikinamas.
  3 straipsnis
  Šis sprendimas skirtas valstybėms narėms.
  Priimta Briuselyje 2012 m. lapkričio 16 d.